Britse Leeus speel net in Gauteng, Kaap | Netwerk24
Deur Stephen Nell 14 Mei 2021 12:53
Luidens 'n nuusverklaring deur die Suid-Afrikaanse Rugbyunie (Saru) is dié stap gedoen om die risiko van ontwrigting wat deur die Covid-19-pandemie veroorsaak kan word tot 'n minimum te beperk.
Lood de Jager, sou hy betyds sy fiksheid herwin, gaan vir die Britse en Ierse Leeus 'n paar hande vol wees op hul Suid-Afrikaanse toer in Julie en Augustus. Foto: Getty Images
Die toer sou oorspronklik met 'n wedstryd teen die Stormers in die Kaapstad-stadion afgeskop het, maar nou begin die Leeus in Gauteng met wedstryde teen die Leeus, Haaie (albei op Ellispark) en Bulle (Loftus Versfeld).
Daarna is dit Kaapstad-stadion toe vir drie wedstryde – teen die SA A-span, die Stormers en die eerste toets teen die Springbokke. Die tweede en derde toetse sal dan in die FNB-stadion in Johannesburg gespeel word.
Daar sou oorspronklik ook wedstryde in Mbombela, Gqeberha (Port Elizabeth) en Durban plaasgevind het.
Die toerspan se wedstryd teen Suid-Afrika se Leeus vervang een wat oorspronklik 'n kragmeting met 'n SA uitnodigingspan sou wees.
Vir 'n uitnodigingspan sou spelers van oor Suid-Afrika heen gekies word, wat die Covid-19-risiko groter sou maak.
Diegene wat reeds kaartjies gekoop en daarvoor betaal het, sal hul geld outomaties terugkry op die kaart waarmee betaal is. Sou skares vir wedstryde toegelaat word, sal diegene wat aanvanklik kaartjies gekoop het eerste reg hê om weer te koop.
"Ons is verheug om uiteindelik 'n hersiene skedule te kan bevestig ná maande van scenariobeplanning en veranderende omstandighede," sê Jurie Roux, Saru se uitvoerende hoof.
• Intussen berig die BBC dat ses Suid-Afrikaanse spelers wat by die Engelse klub Sale gekontrakteer is moontlik deel van die Bokke se planne vir die reeks teen die Leeus kan wees.
Alex Sanderson, Sale se direkteur van rugby, het onthul dat die tweeling Dan en Jean-Luc du Preez (albei losvoorspelers), Coenie Oosthuizen (vaskopstut), Lood de Jager (slot), Faf de Klerk (skrumskakel) en Akker van der Merwe (haker) almal aanspraakmakers is.
Sale sal nie in die spelers se pad staan indien die Bokke hulle wil betrek nie.
"Ek wil hê dat spelers hul potensiaal moet verwesenlik. As dit beteken dat hulle vir Suid-Afrika of die Leeus moet speel, ondersteun ek dit," sê hy.
Sanderson het ook bevestig dat De Jager op koers is om sy fiksheid betyds te herwin vir die reeks teen die Leeus. De Jager herstel nog van 'n gebreekte been.
"In die rukkie voordat hy die besering opgedoen het, was hy een van die beste spelers wat ek nóg afgerig het. Hy is briljant – op en van die veld af," sê Sanderson oor De Jager.